钦定古今图书集成/明伦汇编/氏族典/第530卷 > 郭守文
## 钦定古今图书集成/明伦汇编/氏族典/第530卷 > 郭守文

按《宋史郭守文传》：“守文，并州太原人。父晖，仕汉为护
圣军使，从周祖征河中，战死。守文年十四，居丧哀毁。
广顺初，补左班殿直。宋初，迁西头供奉官。蜀平，选知
简州，从潘美征岭南，会擒刘𬬮，遣守文驰传告捷，迁
翰林副使，从曹彬等平金陵，护送李煜归阙下。太平
兴国初，秦州内附，命守文乘传抚谕，西夏悦伏。三年”，
迁西上阁门使。刘继文据代州拒命，遣守文讨平之。
俄受诏护定州屯兵，大破辽人于蒲城，以功迁东上
阁门使，领澶州刺史。召还，擢拜内客省使。夏人扰攘，
命守文帅师讨之，破夏州监城镇岌罗腻等十四族。
端拱初，改南院使、镇州路都部署，又为北面行营都
部署，兼镇、定、高阳关两路排阵使。是冬，辽骑南侵，大
破之。端拱三年十月卒，年五十五，谥忠武，追封谯王。
守文沈厚有谋略，颇知书，每朝退，习书百行，出言温
雅，未尝忤人意。真宗纳其女为夫人，即章穆皇后也。
子崇德至太子中舍，崇信至西京左藏库使、同知皇
城司，崇俨至崇仪使、全州刺史。崇德子承寿至虞部
员外郎。天禧五年，录承寿子若水为太常寺奉礼郎，
崇仁为解州团练使。